SKRIFTLIG FORESPØRGSEL E-1958/00

af Mario Mauro (PPE-DE), Johan Van Hecke (PPE-DE) og Antonio Tajani (PPE-DE) til Kommissionen

(16. juni 2000)

Om: Krænkelser af menneskerettighederne i det nordlige Uganda

1. Er Kommissionen klar over, hvad der sker i det nordlige Uganda, hvor over 10 000 børn er blevet bortført i de seneste år, og flere børn stadig bortføres næsten dagligt af oprørere i the Lord's Resistance Army?

2. Er Kommissionen klar over, hvilken rolle Sudans hær spiller i forbindelse med uddannelse, bevæbning og anvendelse af disse børn til militære operationer mod Ugandas hær og SPLA (det sudanske folks befrielseshær) i Sydsudan?

3. Er Kommissionen informeret om, at mange af disse børn dør af kolera i lejrene i Sydsudan, på grund af mishandling eller livsfarlige forhold på slagmarken både i Uganda og Sydsudan?

4. Hvis ja, hvilket foranstaltninger vil Kommissionen da træffe på grundlag af disse oplysninger? Hvis ikke, hvad vil Kommissionen gøre for at undersøge disse forhold?

5. Hvad gør Kommissionen for at lette, presse på for og fremskynde gennemførelsen af Nairobi-fredsaftalen, undertegnet i december mellem Uganda og Sudan, og af loven om amnesti, som blev vedtaget af Ugandas parlament i december, men er blevet alvorligt forsinket?

6. Er Kommissionen klar over, at der i nogle medlemsstater findes repræsentanter for LRA, som er skyld i de mest alvorlige overgreb mod børn overalt i verden, og at de tilsyneladende rejser uhindret inden for og uden for Den Europæiske Union? Hvad vil Kommissionen i bekræftende fald rent konkret gøre for at stoppe disse menneskers virksomhed og hindre dem i at mobilisere støtte i disse medlemsstater?

Svar afgivet på Kommissionens vegne af Poul Nielson

(20. juli 2000)

1.-3. Kommissionen er fuldt ud klar over situationen i det nordlige Uganda og de frygtelige vilkår i både flygtningelejrene og på kampområderne, og den følger begivenhederne nøje gennem sin delegation i Kampala.

4. og 5. Kommissionen gennemfører tiltag på forskellige niveauer for at forbedre situationen i det nordlige Uganda. Sammen med medlemsstaternes repræsentanter i Kampala fører Kommissionen en løbende politisk dialog med de ugandiske myndigheder og arbejder aktivt for at få Nairobi-fredsaftalen og amnestiloven gennemført. Kommissionen har for nylig overtaget ledelsen blandt bistandsdonorerne i de samtaler, der føres med regeringen for at fremskynde gennemførelsen af amnestiloven, og forbereder sammen med regeringen og de lokale myndigheder en finansiel støtteordning for dem, som vender hjem til Acholi-distriktet. Kommissionen yder også direkte støtte til et hjemsendelsesprogram for bortførte børn i Sudan, som dog for øjeblikket kun dækker sudanske børn.

Kommissionen har allerede ydet finansiel støtte til Concerned Parents Association, som blev oprettet efter bortførelsen af pigerne fra Aboke, til dens arbejde for at skabe opmærksomhed på internationalt plan og dens hjælp til familierne samt til rehabilitering af ofre for landminer i det nordlige Uganda gennem den italienske ngo AVSI. Herudover er Kommissionen ved at forberede et generelt rehabiliteringsprogram for Gulu- og Kitgum-distrikterne, som vil blive gennemført via de lokale myndigheder. Gennemførelsen af dette program er dog afhængig af udviklingen i sikkerhedstilstandene i regionen. Desuden er Kommissionen formand for donorkoordineringsgruppen for det nordlige Uganda.

6. Kommissionen har ingen detaljerede oplysninger om, hvorvidt såkaldte repræsentanter for the Lord's Resistance Army (LRA) færdes eller udøver aktiviteter i medlemsstaterne. Spørgsmål om indvandring, ophold eller politiske aktiviteter, der udøves af borgere fra lande uden for EU, henhører under medlemsstaterne.